**Skaidrojums par pamatlīdzekļa izslēdzamās daļas vērtības aprēķinu, piemērojot amortizēto aizstāšanas izmaksu metodi (AAIM)**

Veicot pamatlīdzekļu uzturēšanu, dažkārt nepieciešams aizstāt atsevišķas ilgstoši lietojamas pamatlīdzekļa daļas ar jaunām. Piemēram, nomainīt ēkai jumtu, logus.

No novērstu situāciju, ka uzstādot jauno daļu, visas izmaksas uzkrāj pamatlīdzekļa vērtībā, vecās, nomainītās daļas nepieciešams izslēgt no uzskaites.

AAIM pielietošanu nosaka Ministru kabineta 15.12.2009. noteikumu Nr.1486 „Kārtība, kādā budžeta iestādes kārto grāmatvedības uzskaiti” 54. un 55.punkts:

*„54. Ja pamatlīdzeklim ilgstoši lietojamu daļu aizstāj ar jaunu komplektējošo daļu, kuru nevar izmantot atsevišķi, no jauna uzstādītās daļas vērtību pievieno attiecīgā pamatlīdzekļa vērtībai. Nomainītās daļas sākotnējo vērtību un aprēķināto nolietojumu izslēdz no uzskaites.*

*64*

*55. Ja nomainītās pamatlīdzekļa daļas uzskaites vērtība nav atsevišķi aprēķināta, tas ir, ja izslēdzamā pamatlīdzekļa daļa nav nolietota atsevišķi no pārējā pamatlīdzekļa, budžeta iestādes vadītāja apstiprināta komisija, ja nepieciešams, pieaicinot attiecīgās jomas speciālistus, nosaka izslēdzamās pamatlīdzekļa daļas vērtību atbilstoši amortizētajām aizstāšanas izmaksām. Amortizētās aizstāšanas izmaksas ir pamatlīdzekļa vērtība, kas aprēķināta, atskaitot no jauna, līdzvērtīga pamatlīdzekļa iegādes vērtības nolietojumu pēc aizstātā pamatlīdzekļa nolietojuma likmes, uzskaitot nolietojumu tik ilgu laiku, cik ilgi budžeta iestāde lietojusi aizstāto pamatlīdzekli.”*

AAIM pielieto, lai noteiktu izslēdzamo pamatlīdzekļa daļu, ja tā nav nolietota atsevišķi no pārējā pamatlīdzekļa.

**Grāmatvedības uzskaites kārtībā detalizēti apraksta:**

* procesa norisi pamatlīdzekļa daļas nomaiņas uzskaitei;
* izslēdzamās daļas novērtēšanas metodes;
* sagatavojamos dokumentus;
* veicamos grāmatojumus;
* gada pārskatā atklājamo informāciju.

Ministru kabineta 15.12.2009. noteikumu Nr.1486 „Kārtība, kādā budžeta iestādes kārto grāmatvedības uzskaiti” 5. un 6. punkts nosaka:

*„5. Ministrija, cita centrālā valsts iestāde vai pašvaldība izstrādā un apstiprina normatīvajiem aktiem grāmatvedības un budžeta jomā atbilstošu un nozares vai pašvaldības specifikai atbilstošu vienotu grāmatvedības uzskaites kārtību nozarei vai pašvaldībai. Vienoto grāmatvedības uzskaites kārtību ievēro visas finanšu pārskatu konsolidācijā iesaistītās iestādes.*

*6. Grāmatvedības uzskaites kārtība nosaka konkrētus principus, nostādnes, metodes, noteikumus un praksi (tai skaitā uzskaites pamatprincipus, kontu plānu un darījumu grāmatojumus, būtiskuma līmeni), ko budžeta iestāde lieto, veicot grāmatvedības uzskaiti un sagatavojot finanšu pārskatus.”*

**Izslēdzamās daļas vērtību saskaņā ar AAIM aprēķina**, par pamatu ņemot no jauna uzstādītās daļas iegādes vērtību, kuru nolieto izslēdzamās daļas aprēķinātā nolietojuma laikā un piemērojot attiecīgo nolietojuma likmi.

Piemēram:

**Ēka uzcelta 1993. gadā**

sākotnējā vērtība 1`000`000 EUR

paredzamais lietderīgās lietošanas laiks – 100 gadi

01.01.2015. nolietojums aprēķināts 22 gadus

nolietojums sastāvdaļām nav aprēķināts atsevišķi

**01.01.2015.** pabeigta jumta rekonstrukcija - izmaksas 30`000 EUR

**Izslēdzamās daļas vērtību saskaņā ar AAIM aprēķina:**

**Sākotnējā vērtība** = rekonstrukcijas izmaksas = 30`000 EUR

**Uzkrātais nolietojums** = 30`000 EUR /100gadi×22gadi = 6`600 EUR

**Budžeta iestādes vadītāja izveidota komisija**, dokumentējot katru lēmumu:

1. apstiprina izslēdzamās daļas vērtības aprēķinu,
2. izvērtē un apstiprina atlikušo pamatlīdzekļa lietderīgās lietošanas laiku.

Budžeta iestādes vadītājs vai tā pilnvarota persona apstiprina komisijas lēmumus.

**Grāmatvedība**, pamatojoties uz saņemtiem dokumentiem:

1. sagatavo grāmatvedības izziņu, kurā norāda darījuma grāmatojumus:

Izslēdzamo daļu grāmato:

D 1291 = 6`600 EUR

D 8611 = 23`400 (30`000 – 6`600) EUR

K 1212 = 30`000 EUR

Jauno daļu grāmato:

D 1212 = 30`000 EUR

K 1242 = 30`000 EUR

1. koriģē atlikušo lietderīgās lietošanas laiku, ja nepieciešams.

**Izņēmums!**

Ja no jauna uzstādītās daļas vērtība ir lielāka nekā visa pamatlīdzekļa sākotnējā vērtība, vai citos gadījumos, kad AAI metodi nav loģiski piemērot, **budžeta iestādes vadītāja izveidota komisija var pielietot arī citas metodes** izslēdzamās daļas vērtības noteikšanai, taču visām metodēm:

1) jābūt aprakstītām grāmatvedības uzskaites kārtībā;

2) jābūt dokumentētām;

3) jābūt atklātām gada pārskatā.

Piemēram

10 km gara ceļa sākotnējā vērtība ir 1`000 EUR, nolietojums aprēķināts 10 gadus visam ceļam kopā.

1 km ceļa posma rekonstrukcija – 2`000 EUR.

**Vadītāja izveidota komisija** nosaka alternatīvu metodi izslēdzamās daļas aprēķināšanai, piemēram, proporcionāli:

1. izslēdzamās daļas proporciju no visa ceļa sākotnējās vērtības (ceļa garums 10 km, rekonstruētais posms – 1 km, proporcija – 0,1)
2. izslēdzamās daļas vērtību nosaka proporcionāli 1 posma īpatsvaram ceļa sākotnējā vērtībā.

Izslēdzamo vērtību aprēķina, pamatlīdzekļa sākotnējo vērtību un uzkrāto nolietojumu reizinot ar noteikto proporciju.

Sākotnējā vērtība =1`000 EUR\*0,1 = 100 EUR

Nolietojums = 1`000 EUR / 20 gadi \* 10 gadi \* 0,1 = 50 EUR

**Vadītāja izveidota komisija**, dokumentējot katru lēmumu:

1. apstiprina izslēdzamās daļas vērtības aprēķinu,

2. izvērtē un apstiprina atlikušo pamatlīdzekļa lietderīgās lietošanas laiku.

Budžeta iestādes vadītājs vai tā pilnvarota persona apstiprina komisijas lēmumus.

**Grāmatvedība** atbilstoši komisijas veiktajam novērtējumam sagatavo grāmatvedības izziņu.

izslēdzamo daļu grāmato:

D 1291 = 50 EUR

D 8611 = 50 EUR

K 1213 = 100 EUR

jauno daļu grāmato:

D 1213 = 2000 EUR

K 1242 = 2000 EUR